המדינה מסרבת לנהל מו"מ עם נציגי תושבי חאן אל-אחמר משום שנשכרו על ידי הרשות - מדיני ביטחוני - הארץ
28.10.2018 16:13 עודכן ב: 04.12.2018 18:42
שר הביטחון אביגדור ליברמן הודיע לתושבי חאן אל-אחמר כי המדינה לא תנהל משא ומתן עם עורכי דינם הנוכחיים, ובראשם עו"ד תאופיק ג׳בארין, נוכח העובדה שהם מועסקים על ידי הרשות הפלסטינית. הדבר פורסם היום (ראשון) בגלי צה״ל. החלטת ליברמן התקבלה אף שפינוי הכפר נדחה בשבוע שעבר על מנת לנהל מו"מ עם התושבים.
בלשכת שר הביטחון אמרו בתגובה כי "לאחר החלטת הקבינט פנה משרד הביטחון באמצעות המינהל האזרחי לראשי חאן אל-אחמר בהצעה לפתוח במשא ומתן לפינוי מרצון מיידי מהשטח, אך הם סירבו לנהל משא ומתן ישיר והפנו את נציגי המשרד לעורך דינם שמונה מטעם הרשות הפלסטינית. משרד הביטחון הבהיר לתושבים שלא ינהל משא ומתן עם הרשות הפלסטינית על שטח בשליטה ישראלית אלא רק מול נציג או עורך דין עם ייפוי כח חתום מטעמם".
העבודות לפירוק האתר למפוני חאן אל-אחמר, בשבוע שעבראמיל סלמן
עורך הדין תאופיק ג'בארין אמר בשיחה עם "הארץ" כי "הם אמרו שבגלל שמוניתי על ידי הרשות הפלסטינית, הוא לא ינהל משא ומתן על קרקע עם הרשות. אחר כך הם אמרו שצריך ייפוי כוח. איך יכול להיות שאני ייצגתי את התושבים בעליון בלי ייפוי כוח?". ג'בארין הוסיף כי יעביר באמצעות מתווך את ייפוי הכוח, הקיים ממילא לדבריו, לבקשת משרד הביטחון.
בשבוע שעבר פורסם כי ראש הממשלה הורה לדחות את הפינוי נוכח אפשרות לנהל משא ומתן עם התושבים הבדואים על פינוי מוסכם. הקבינט אישר את ההחלטה זמן קצר לאחר מכן, אולם עד רגע זה לא נפתח משא ומתן.